Meddelelse i henhold til kapitel II, artikel 19, stk. 3, i protokol 4 til aftalen mellem EFTA-staterne om oprettelse af en tilsynsmyndighed og en domstol vedrørende sag COM 0006 - Metsäteollisuus Ry - Skogsindustrin Rf og sag COM 0105 - Maa- ja metsätaloustuottajain Keskusliitto MTK Ry (94/C 337/05)

A. BEGÆRINGER OG ANMELDELSER

1. Den 28. april 1994 anmeldte Metsäteollisuus Ry, Skogsindustrin Rf (den finske skovindustrisammenslutning, i det følgende benævnt »Sammenslutningen«) til EFTA-Tilsynsmyndigheden en aftale indgået den 18. marts 1994 mellem Sammenslutningen og Maa- ja metsätaloustuottajain Keskusliitto MTK Ry (det finske centralforbund af landbrugs- og skovbrugsproducenter, i det følgende benævnt »MTK«) og anmodede om negativattest på grundlag af kapitel II, artikel 2, i protokol 4 til aftalen mellem EFTA-staterne om oprettelse af en tilsynsmyndighed og en domstol (SAC-A) og også en individuel fritagelse i medfør af EØS-aftalens artikel 53, stk. 3, hvis der ikke kunne indrømmes negativattest.

2. Den 27. september 1994 modtog EFTA-Tilsynsmyndigheden fra MTK vedrørende samme aftale en begæring om negativattest, subsidiært en anmeldelse med henblik på indrømmelse af individuel fritagelse. Ifølge EFTA-Tilsynsmyndighedens beslutning og i forståelse med parterne vil sagerne blive behandlet sammen.

B. PARTER

3. Sammenslutningen er en forening af finske selskaber og deres medlemsforeninger inden for skovindustrien og tilknyttede aktiviteter, som varetager anliggender vedrørende industri- og arbejdsgiverpolitik. Det er en frivillig forening, hvori der som medlemmer kan optages selskaber, der driver virksomhed inden for industrien eller på felter i tilknytning dertil. På tidspunktet for anmeldelsen talte Sammenslutningen i alt 115 medlemmer.

4. MTK er en national, økonomisk branche- og interesseorganisation for landbrugere, skovejere og andre erhvervsdrivende i landdistrikterne, hvis aktiviteter har relation til landbruget og skovbruget i Finland. Den kan som medlemmer optage skovforenings- og landbrugsproducentforbund. MTK's skovbrugsdelegation repræsenterer skovejere, dvs. træsælgere, i forhandlinger om handel med træ.

C. PROCEDURESKRIDT

5. Den 20. juli 1994 indledte EFTA-Tilsynsmyndigheden en procedure i overensstemmelse med EØS-aftalens artikel 53, for så vidt angår den første anmeldelse, baseret på en foreløbig undersøgelse, der tydede på, at den anmeldte aftale udgjorde et priskartel og et regionalt markedsdelingsarrangement, som udtrykkeligt er forbudt ifølge EØS-aftalens artikel 53, stk. 1, og at der på grundlag af de for EFTA-Tilsynsmyndigheden da foreliggende oplysninger ikke kunne indrømmes en fritagelse. Sammenslutningen blev officielt underrettet om disse indsigelser og om EFTA-Tilsynsmyndighedens hensigt om at ophæve bødeimmuniteten i henhold til kapitel II, artikel 15, stk. 6, i protokol 4 til SAC-aftalen.

D. AFTALER

6. Efter anmeldelsen fra MTK og efter konsultationer med EFTA-Tilsynsmyndigheden har parterne indgået en ny aftale dateret 21. november 1994 om langsigtet udvikling af konkurrenceelementer i handelen med rundtømmer. Aftalen er bilagt en af parterne samme dag undertegnet hensigtserklæring om forbedring af rundtømmermarkedets funktionsmåde og gradvis forøgelse af konkurrencen. Begge dokumenter er forelagt EFTA-Tilsynsmyndigheden.

7. Ved denne nye aftale annullerer parterne den oprindeligt anmeldte aftale og andre vedtagelser i forbindelse med den, bortset fra at principperne vedrørende fastlæggelse af det gennemsnitlige prisniveau og de regionale bonuspriser vil forblive i kraft indtil den 28. februar 1995.

8. Formålet med den nye aftale er at skabe et langsigtet grundlag for en konkurrencepræget handel på rundtømmermarkedet, der kan sikre en sund udvikling for den nationale økonomi ved at muliggøre en optimal udnyttelse af skovressourcerne, opretholde en tilstrækkelig rundtømmerforsyning til industrien, sikre konkurrencedygtige rundtømmerpriser, sikre en rentabel drift af skovene for de private skovejere på grundlag af en bæredygtig udvikling, øge den tekniske og økonomiske udvikling og tilgodese forbrugernes interesser under overholdelse af konkurrencelovgivningen og -bestemmelserne. For at realisere dette agter parterne at skabe balance mellem udbud og efterspørgsel på markedet til enhver tid og i enhver markedssituation.

9. For at sikre, at rundtømmermarkedet fungerer tilfredsstillende, har parterne til hensigt at meddele hinanden pålidelige oplysninger om udviklingen i prisniveauerne på realtidsbasis, så der opnås den nødvendige markedsgennemsigtighed. Med henblik på at der kan stilles sådanne oplysninger til rådighed for både leverandører og købere, indeholder aftalen bestemmelser om kvalitetsstandardisering, og parterne vil bestræbe sig på at udveksle sådanne markedsoplysninger. Standarderne for basismål og -kvaliteter er ikke bindende for virksomhederne eller leverandørerne, der frit kan aftale kvaliteten og dens prismæssige virkninger ved enhver handel.

10. Markedsprisniveauerne i forskellige regioner og for forskellige tømmersortimenter skal fastsættes separat ved forhandlinger mellem repræsentanter for købere og leverandører. De priser, der anvendes ved faktiske handelstransaktioner, skal dog til enhver tid fastsættes separat af de pågældende parter.

11. For at forebygge en krise i rundtømmerforsyningen og undgå en yderligere udvikling af sådanne situationer og for at fremme en konkurrencepræget handel skal parterne efter indbyrdes anmodning mødes for at forhandle en fælles aftale om udviklingen i prisniveauet for rundtømmer og midler til opretholdelse af en tilstrækkelig forsyning. En sådan fælles aftale skal udtrykkes på en måde, der skal fastlægges særskilt for kævler og træmasse uden sondring mellem forskellige tømmersortimenter, og den skal kun gælde for en begrænset periode og ikke være bindende for de enkelte transaktioner.

12. For at sikre et tilstrækkeligt udbud vil Sammenslutningen meddele, hvilke mængder der er brug for fra private skove, og MTK vil bidrage til, at markedet får tilført sådanne mængder fra private skove, som er nødvendige for at imødekomme industriens efterspørgsel efter de forskellige tømmersortimenter.

13. Parterne vil på ingen måde forsøge at begrænse eller kontrollere importen eller eksporten af rundtømmer.

14. Ved hensigtserklæringen nedsætter parterne en udviklingsarbejdsgruppe, der skal undersøge og udvikle nye metoder og midler til at gøre handelen med rundtømmer mere konkurrencepræget og til at sikre, at markedet kommer til at fungere tilfredsstillende på lang sigt. Arbejdsgruppen skal bl.a. udvikle statistikker og forskellige former for kontrakter, undersøge og analysere muligheden af indførelse af et børssystem på det finske træmarked, udvikle auktioner for rundtømmer, regionale former for producentsamarbejde samt anvendelse af langfristede købs- og salgsoptioner for salg af rundtømmer og børsnoteringer. Arbejdsgruppen skal regelmæssigt aflægge rapport om fremskridtene og senest den 28. februar 1995 fremlægge de første forslag til den konkrete indsats.

E. MARKED

15. I Finland ejer 430 000 personer skovbrugsjord. De ejer 63 % af det samlede skovareal i landet. 32 % af dem er medlemmer af MTK. De resterende skovarealer ejes af staten med 24 %, industrien selv med 9 % og andre med 4 %. Industrien er afhængig af rundtømmerforsyningen fra de private skove. Det anslås, at der i 1993 fældedes ca. 144 mio. kubikmeter træ i Europa. Samme år købte Sammenslutningens medlemmer ca. 21 mio. kubikmeter træ fra private skove og importerede ca. 7 mio. kubikmeter. Hele den finske skovindustri købte i 1993 ca. 5 mio. kubikmeter træ fra statsskove og nogenlunde samme mængde fra skove ejet af industrien selv. Hele industrien forarbejdede ca. 51 mio. kubikmeter træ i 1993. I gennemsnit afsluttes der ca. 150 000 handler om træ i Finland hvert år. Hver handel drejer sig gennemsnitligt om 350-450 kubikmeter træ. De indenlandske køb havde i 1993 en værdi på 4 000-6 000 mio. FM, og værdien af importen var ca. 1 200 mio. FM.

F. EFTA-TILSYNSMYNDIGHEDENS HENSIGTER

16. EFTA-Tilsynsmyndighedens har til hensigt at anlægge et positivt syn på den ovenfor skitserede aftale. Forinden opfordrer den interesserede parter til at fremsende deres bemærkninger inden for en måned fra datoen for offentliggørelsen af denne meddelelse. Bemærkninger, med angivelse af referencenumrene, sendes til følgende adresse:

EFTA-Tilsynsmyndigheden

Konkurrencedirektoratet

Rue Marie-Thérèse 1-3

B-1040 Bruxelles.